ไฟแนนซ์ทูเดย์
โดย...ช.ชดา
4 ก.ค. 2559

โดย...ช.ชดา
...ก่อนบอร์ดแบงก์ทหารไทยจะต่ออายุ บุญทักษ์ หวังเจริญ เป็นกรรมการผู้จัดการ และซีอีโอ ธนาคารทหารไทยออกไปอีก 2 ปี มีนายแบงก์ตั้งใจจะโดดข้ามค่ายไปแสดงฝีมือหลายคน ถ้าเปิดชื่อออกมาคงจะเซอร์ไพรส์วงการพอดูทีเดียว
...ส่วนคุณต่อ วรภัค ธันยาวงษ์ กรรมการผู้จัดการใหญ่ ธนาคารกรุงไทย หลังจากที่ปลัดอู้ สมชัย สัจจพงษ์ ปลัดกระทรวงการคลัง ในฐานะประธานบอร์ดแบงก์กรุงไทย ระบุว่าคุณต่อแจ้งไม่ขอต่ออายุในวาระที่ 2 ก็ไม่ได้ทำให้คนในองค์กรแตกตื่นแต่อย่างใด เพราะพนักงานบางส่วนและสหภาพแรงงานรู้ล่วงหน้ามาก่อนแล้ว เพราะคุณต่อไม่เคยปิดบังเรื่องนี้กับพนักงาน
...ทีแรกก็งงว่า จู่ๆ สมาคมธนาคารไทยก็ออกมาประกาศว่า พร้อมจะกำหนดมาตรฐานการให้บริการ (Service Level Agreement : SLA) ของธนาคารพาณิชย์ โดยจะต้องประกาศให้ชัดๆ ในเว็บไซต์ของธนาคารแต่ละแห่ง ต้องมีรายละเอียดให้ชัดเจนว่า กรณีเกิดปัญหากับลูกค้าในการใช้บริการ ไม่ว่าเรื่องใดก็ตาม ธนาคารจะต้องมีการตอบกลับ หรือชี้แจงสิ่งที่เกิดขึ้นให้ลูกค้าทราบภายในกี่วัน กี่ชั่วโมง
วงในบอกว่า นี่เป็นความคิดของแบงก์ชาติ ที่เบื่อหน่ายกับเรื่องร้องเรียนของประชาชนที่แห่โทรมาที่ศูนย์คุ้มครองผู้ใช้บริการทางการเงิน (ศคง.) หมายเลข 1213 มีตั้งแต่เรื่องเล็กยันเรื่องใหญ่ แต่แบงก์ชาติไม่มีบุคลากรประจำมานั่งรับเรื่องราวร้องเรียน เลยกระจายเรื่องไปให้แต่ละธนาคารจัดการให้ลูกค้าก่อน ถ้าไม่ได้ความจริงๆ ค่อยโทรมาที่ศูนย์ฯ อันนี้ก็ไม่รู้ว่ามันจะช่วยอะไรได้มากกว่าเดิมไหม